December | 2012 | FVZS Institute Blog | Stellenbosch University
15 December 2012, written by Sarel van Baalen
Die Frederik van Zyl Slabbert Instituut vir Studenteleierskapsontwikkeling (FVZS Instituut) het in Oktober 2012 sy 2de jaarlikse Erkenningsfunksie aangebied. Tydens hierdie geleentheid het die FVZS Instituut erkenning gegee aan meer as 250 studente en fasiliteerders wie oor die afgelope jaar suksesvol deelgeneem het aan ons verskeie kortkurusse en enkele ander programme.
Wat die geleentheid veral besonders gemaak het is die feit dat ons studente-fasiliteerder en programkoördineerders elk kortliks namens elke groep studente kon reflekteer oor die afgelope jaar. So kon die gehoor en dus ook elke student teenwoordig op ‘n klein manier beleef wat die impak van die jaar se aktiwiteite en leer-ervaringe was op vele ander studente, skoliere en fasiliteerders.
Die FVZS Instituut se programbestuurder, Lloyd Blake, het namens die groter Instituut spesiaal erkenning gebied aan van ons fasiliteerders en programkoördineerders wie die Universiteit aan die einde van 2012 verlaat.
Om hierdie rede was die jaarlikse Erkenningsfunksie meer as net ‘n geleentheid waar ons suksesvolle deelnemers sertifikate ontvang het. Ons kon feesvier, lag en hulde bring aan diegene wat deur hul onbaatsugtige diens belê het in die lewens van soveel ander. Ons kon ook saam onthou, terugdink aan gedeelde momente en vorentoe kyk na die moontlikhede wat 2013 vir die FVZS Instituut en vir die groeiende getal deelnemers in mag hou. En so was die Erkenningsfunksie ook ‘n geleentheid waar almal teenwoordig geïnspireer kon word om nuwe moontlikhede raak te sien.
Die getal deelnemers aan die FVZS Instituut se reeks kortkurusse sal na verwagting in 2013 toeneem en in alle waarkynlikheid sal twee nuwe kortkursusse in die tweede helfte van die jaar bekendgestel word. So wil die Instituut dan juis meer studente en jongmense blootstel aan geleenthede vir hulle om te groei en te ontwikkel as denkeleiers wat direk in ons verskillende gemeenskappe ‘n positiewe verskil kan maak.
Die nalatenskap van een van ons land se groot leiers, wyle dr Frederik van Zyl Slabbert leef dus voort in die verhale, terugvoer en voorbeelde van vele van ons deelnemers en studenteleiers. En so kon ons juis ook sy groot voorbeeld erken en onthou tydens die jaarlikse FVZS Instituut Erkenningsfunksie en saam met vele ander Suid-Afrikaners hoop dat ‘n jong geslag denkleiers ons land sal bly voed.
Hoof: FVZS Instituut